Διάταξη του Δικαστηρίου (τέταρτο τμήμα) της 12ης Νοεμßρίου 1999. - Eugénio Branco Ldª κατά Επιτροπής των Ευρωπαϊκών Κοινοτήτων. - Αίτηση αναιρέσεως - Ευρωπαϊκό Κοινωνικό Ταμείο - Μείωση χρηματοδοτικής συνδρομής - Πιστοποίηση από το κράτος μέλος - Πλάνη περί την εκτίμηση των πραγματικών περιστατικών - Δικαιολογημένη εμπιστοσύνη - Ασφάλεια δικαίου - Αναλογικότητα. - Υπόθεση C-453/98 P.



Συλλογή της Νομολογίας του Δικαστηρίου 1999 σελίδα I-08037



Περίληψη



Λέξεις κλειδιά

1 Αναίρεση - Λόγοι αναιρέσεως - Απλή επανάληψη των λόγων και επιχειρημάτων που προβλήθηκαν ενώπιον του Πρωτοδικείου - Εσφαλμένη εκτίμηση των πραγματικών περιστατικών - Απαράδεκτο - Απόρριψη

[Συνθήκη ΕΚ, άρθρο 168 Α (νυν άρθρο 225 ΕΚ)· Οργανισμός ΕΚ του Δικαστηρίου, άρθρα 49 και 51· Κανονισμός Διαδικασίας του Δικαστηρίου, άρθρο 112 § 1, στοιχ. γγ)]

2 Κοινωνική πολιτική - Ευρωπαϋκό Κοινωνικό Ταμείο - Συνδρομή στη χρηματοδότηση δράσεων επαγγελματικής καταρτίσεως - Πιστοποίηση εκ μέρους των κρατών μελών του υποστατού και της λογιστικής ακρίβειας των αιτήσεων καταβολής του υπολοίπου - Περιεχόμενο

(Κανονισμός 2950/83 του Συμβουλίου· απόφαση 83/516 του Συμβουλίου· απόφαση 83/673 της Επιτροπής, άρθρο 6)

3 Κοινωνική πολιτική - Ευρωπαϋκό Κοινωνικό Ταμείο - Συνδρομή στη χρηματοδότηση δράσεων επαγγελματικής καταρτίσεως - Πιστοποίηση εκ μέρους των κρατών μελών του υποστατού και της λογιστικής ακρίβειας των αιτήσεων καταβολής του υπολοίπου - Περιεχόμενο και όρια - Απόφαση περί μειώσεως αρχικώς εγκριθείσας συνδρομής - Δικαιολογημένη εμπιστοσύνη των δικαιούχων - Προσβολή - Δεν υφίσταται

(Κανονισμός 2950/83 του Συμβουλίου, άρθρο 6 § 1)

Περίληψη

1 Από το άρθρο 168 Α της Συνθήκης (νυν άρθρο 225 ΕΚ), από το άρθρο 51 του Οργανισμού του Δικαστηρίου και από το άρθρο 112, παράγραφος 1, στοιχείο γγ, του Κανονισμού Διαδικασίας προκύπτει ότι η αίτηση αναιρέσεως πρέπει να αναφέρει επακριβώς τα βαλλόμενα στοιχεία της αποφάσεως της οποίας ζητείται η αναίρεση καθώς και τα νομικά επιχειρήματα που στηρίζουν κατά τρόπο συγκεκριμένο αυτό το αίτημα.

Δεν πληροί την επιταγή αυτή η αίτηση αναιρέσεως η οποία, χωρίς καν να παραθέτει επιχειρηματολογία επικρίνουσα σε συγκεκριμένα σημεία την προσβαλλομένη απόφαση, περιορίζεται στην επανάληψη ή την κατά γράμμα παράθεση των λόγων και επιχειρημάτων που έχουν ήδη προβληθεί ενώπιον του Πρωτοδικείου, περιλαμβανομένων και εκείνων που στηρίζονται σε πραγματικούς ισχυρισμούς που το εν λόγω δικαστήριο απέρριψε ρητώς. Πράγματι, μια τέτοια αίτηση αναιρέσεως αποτελεί στην πραγματικότητα αίτηση για απλή επανεξέταση της ασκηθείσας ενώπιον του Πρωτοδικείου προσφυγής, που δεν εμπίπτει στην αρμοδιότητα του Δικαστηρίου.

Η αίτηση αναιρέσεως δεν μπορεί να στηρίζεται παρά μόνο σε λόγους που αφορούν την παράβαση νομικών κανόνων, αποκλειομένης οποιασδήποτε εκτιμήσεως των πραγματικών περιστατικών. Το Πρωτοδικείο είναι το μόνο αρμόδιο, αφενός, για την εξακρίβωση των πραγματικών περιστατικών, εκτός αν η ανακρίβεια του περιεχομένου των διαπιστώσεών του προκύπτει από τα στοιχεία της δικογραφίας που του υποβλήθηκαν, και, αφετέρου, για την εκτίμηση αυτών των πραγματικών περιστατικών. Συνεπώς, το Δικαστήριο δεν είναι αρμόδιο να προβεί σε νέα εκτίμηση. Είναι επομένως απαράδεκτος ο λόγος αναιρέσεως που περιορίζεται στην αμφισβήτηση της εκτιμήσεως των πραγματικών περιστατικών στην οποία προέβη το Πρωτοδικείο.

2 Ένα κράτος μέλος εξακολουθεί να μπορεί να τροποποιήσει την εκτίμησή του σχετικά με την αίτηση πληρωμής του υπολοίπου χρηματοδοτικής συνδρομής του Ευρωπαϋκού Κοινωνικού Ταμείου μετά την πιστοποίηση, σύμφωνα με το άρθρο 5, παράγραφος 4, του κανονισμού 2950/83, για την εφαρμογή της αποφάσεως 83/516 σχετικά με την αποστολή του Ευρωπαϋκού Κοινωνικού Ταμείου, του υποστατού και της λογιστικής ακρίβειας της εν λόγω αιτήσεως, εφόσον θεωρεί ότι βρίσκεται ενώπιον μη συννόμων πράξεων που δεν είχαν αποκαλυφθεί προγενέστερα, καθώς και να χρησιμοποιήσει τις υπηρεσίες επαγγελματία ελεγκτή προκειμένου να ελέγξει την ακρίβεια των περιεχομένων στην αίτηση στοιχείων.

Συναφώς, πρέπει να παρατηρηθεί ότι το άρθρο 6 της αποφάσεως 83/673, για τη διαχείριση του Ευρωπαϋκού Κοινωνικού Ταμείου, προβλέπει ότι οι αιτήσεις πληρωμής του υπολοίπου χρηματοδοτικής συνδρομής του Ευρωπαϋκού Κοινωνικού Ταμείου πρέπει να περιέρχονται στην Επιτροπή εντός προθεσμίας δέκα μηνών από της περατώσεως των προγραμμάτων επαγγελματικής καταρτίσεως του Ταμείου και ότι αποκλείεται πληρωμή συνδρομής για την οποία υποβάλλεται αίτηση μετά την παρέλευση της προθεσμίας αυτής. Υπό τις συνθήκες αυτές, αν οι έλεγχοι του συννόμου της αιτήσεως δεν μπορούσαν να πραγματοποιούνται παρά μόνον πριν από την πιστοποίηση της πραγματικής και λογιστικής ακρίβειας της αιτήσεως πληρωμής του υπολοίπου, θα υπήρχε το ενδεχόμενο να μη μπορεί το κράτος μέλος να υποβάλει την αίτηση αυτή στην Επιτροπή εντός της εν λόγω προθεσμίας, οπότε θα αποκλειόταν η πληρωμή του υπολοίπου της συνδρομής. Η πιστοποίηση της πραγματικής και λογιστικής ακρίβειας μιας αιτήσεως πληρωμής του υπολοίπου, η οποία πραγματοποιείται πριν από τον περί του συννόμου έλεγχο ή πριν από την ολοκλήρωση του ελέγχου αυτού, μπορεί συνεπώς, σε ορισμένες περιπτώσεις, να είναι προς το συμφέρον του δικαιούχου της συνδρομής.

3 Η εκ μέρους των εθνικών αρχών πιστοποίηση της πραγματικής και λογιστικής ακρίβειας μιας αιτήσεως πληρωμής του υπολοίπου χρηματοδοτικής συνδρομής του Ευρωπαϋκού Κοινωνικού Ταμείου δεν μπορεί να δημιουργήσει δικαιολογημένη εμπιστοσύνη του δικαιούχου της συνδρομής ότι η Επιτροπή θα συμφωνούσε με την εν λόγω πιστοποίηση. Συγκεκριμένα, πρώτον, σύμφωνα με το άρθρο 6, παράγραφος 1, του κανονισμού 2950/83, για την εφαρμογή της αποφάσεως 83/516 σχετικά με την αποστολή του Ευρωπαϋκού Κοινωνικού Ταμείου, η Επιτροπή είναι αυτή που λαμβάνει την τελική απόφαση σχετικά με την αίτηση πληρωμής του υπολοίπου και αναλαμβάνει μόνη, έναντι των δικαιούχων, τη νομική ευθύνη μιας τέτοιας αποφάσεως. Δεύτερον, η απόφαση αυτή εξαρτάται, σύμφωνα με την ίδια αυτή διάταξη, από την εκ μέρους του δικαιούχου τήρηση των προϋποθέσεων που καθορίστηκαν για τη χορήγηση της χρηματοδοτικής συνδρομής.